அது மட்டுமல்லாமல் எரிகிற தீயில் எண்ணெய் வார்த்தது போல முதல் ஒன்பது நாட்களில் நடை பெற்ற போட்டிகளில் வெற்றி பெற்று இறுதிப் போட்டிக்குத் தயார் நிலையில் இருக்கும் நாடுகளில் சோழ நாடும் கலிங்கமும் இருந்தது. அதுவும் சோழ நாட்டு கார்குழலியின் நடனத் திறமையைப் பற்றிப் பேசாத மனிதனே இல்லை. அவள் பெண்தானா, இல்லை தேவலோகத்திலிருந்து குதித்த ரம்பையா என்ற சர்ச்சை நிலவியது. கார்குழலிக்கும் கலிங்கத்தின் கனவுக் கன்னி காமவல்லிக்கும் கடும் போட்டி இருந்து வந்தது. காமவல்லியின் புது விதமான சுழல் நடனங்கள் கலிங்கத்துக்கு வெற்றி தேடித் தரும் என்று கலிங்க மக்கள் ஆவலுடன் எதிர்பார்த்துக் கொண்டிருந்தனர்.